google/wiki40b huggingface dataset:
Sjursøya

Sjursøya er ei halvøy i Oslo, den var opprinnelig en frittliggende øy, men på 1920- og 1930-tallet ble øya ved nødsarbeide opparbeidet så den kunne benyttes for havneformål. I dag er Sjursøya en sentral del av Oslo havn (Sydhavna) og tar blant annet imot produkttankskip.

Beliggenhet og historie

Halvøya Sjursøya ligger i havnebassenget i Oslo i Bydel Nordstrand og utgjør en sentral del av det som kalles Sydhavna. Halvøya grenser til Kongshavn i nord og til Ormsund i sørøst, og Bleikøya ligger nær i vest. Adkomst skjer via en avkjøring på Mosseveien. Opprinnelig var Sjursøya ei frittliggende øy, og hørte inn under Ekeberg gård, men fulgte Ekeberg rydningsplass, Jomfrubråten, da denne ble utskilt på 1600-tallet. I 1741 ble Sjursøya utskilt fra Jomfrubråten som egen gård. Sjursøya har også blitt kalt Framnes.
I matrikkelen av 1888 er det angitt 19 bruksnumre på Sjursøya. I 1920 ble det besluttet i bystyret å kjøpe opp eiendommene; prisen ble til sammen 1 671 244 kroner. I februar 1921 begynte havnevesenet å rive husene. Utsprengningen av øya ble foretatt som nødsarbeide i tiden 1921 til 1934, og kostnadene med dette beløp seg til 12 082 000 kroner. Senere kjøpte kommunen også Kneppeskjær for 30 000 kroner.

Industrieventyr

I 1920 ble hele Sjursøya kjøpt av Kristiania kommune for å bygge kaianlegg. I løpet av 1921 ble alle hus og hytter revet og terrenget minert og planert. På det meste var 1500 mennesker beskjeftiget med utbyggingen. Det var snakk om rent nødsarbeid, og folk ble som sysselsettingstiltak fordelt på to skift, slik at arbeidet gikk nesten kontinuerlig døgnet rundt. Først i 1934 var sprengningsarbeidene ferdig. Hele 900 000 kubikkmeter masse var minert ut.
1. januar 1936 ble Sjursøya overført fra Aker til Oslo kommune, etter eget vedtak om denne lille byutvidelsen. Under krigen fungerte Sjursøya som luftbase og troppeforlegning for tyskerne. Sjursøya er nå et fullt utbygd industriområde med laste- og losseanlegg. Helt syd ligger Østlandets største oljeterminal. Ellers er den kontainerhavn og Oslos viktigste anlegg for bulklast.

Adresse

Sjursøya (1–25) brukes som gateadresse for bebyggelsen i området.

Ulykker

24. mars 2010 rullet 16 godsvogner tilhørende CargoNet ukontrollert på Loenga-Alnabrulinjen fra Alnabru til Sjursøya. Dette førte til en alvorlig ulykke ved Sjursøya.
Møhlenpris Velforening

Møhlenpris Velforening er en interesseorganisasjon for bydelen Møhlenpris i Bergen. Velforeningens formål er å fremme alle beboeres felles interesser i området og virke for stedets sosiale og fysiske miljø og beboernes trivsel og sikkerhet.
Velforeningen arrangerer årlig aktiviteter som Parkdag i Nygårdsparken og dugnad i lokalmiljøet.
Arnö

Arnö er et tettsted i Nyköping kommune i Södermanlands län i Södermanland i Sverige. I 2010 hadde tettstedet 3 871 innbyggere.
Arnö ligger sør for administrasjonssenteret Nyköping, langs riksväg 53 og jernbanen mot Oxelösund. I området ligger blant annet Arnöanstalten, Herrhagsskolan og Långsättersskolan.
Området ble første gang bebygd på slutten av 1970-tallet i regi av daværende BPA og Anders Diös. Deretter har området gradvis blitt utvidet.
Her finner man idrettslaget Arnö IF, som driver med baseball og softball.
Luxi (Pingxiang)

Luxi (kinesisk: 芦溪县; pinyin: Lúxī Xiàn) er et fylke i provinsen Jiangxi i Folkerepublikken Kina. Det ligger i byprefekturet Pingxiang.
Befolkningen var på 272 943 innbyggere i 1999.

Samferdsel

Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Wacho

Wacho (Vacone ), d. ca. 539, var konge over langobardene fra ca. 510 til sin død, sannsynligvis i 539. Han etterfulgte Tato og han tilhørte det letingiske dynasti som var oppkalt etter den tidligere langobardiske kong Lethu som innførte arveretten til tronen.
Langobardene var et germansk folkeslag som var på vandring sørover og østover i Europa tidlig i folkevandringstiden. De nevnes allerede hos den romerske historikeren Tacitus i hans bok Germania fra 98 e. Kr. og de ble av ham betegnet som dyktige krigere. Langobardenes historie er fortalt i de to skriftene Origo gentis Langobardum fra ca. 650 og Historia Langobardum skrevet av Paulus Diaconus rundt 790. Da Wacho overtok makten hadde langobardene bosatt seg i området Feld, sannsynligvis Marchfeld, nordøst for Wien. I 508 hadde de under forgjengeren Tatos ledelse slått herulene og drept deres konge Rodulf. Dette hadde styrket langobardenes posisjon militært og politisk.
Rundt 510 gjorde Wacho opprør mot Tato, fikk ham fengslet og overtok tronen etter ham. Tatos sønn Hildechis ble jaget ut av langobardenes område og søkte tilflukt hos gepidene. Wacho styrket langobardenes militære makt og førte en aggressiv politikk. Da hans allierte østgoterkongen Teoderik den store døde i 526 gikk Wacho til angrep på, og okkuperte provinsen Pannonia (ved dagens Ungarn). 
Wacho var gift tre ganger, og gjennom sine dynastiske ekteskap allierte han seg med andre folkeslag. Hans første hustru var Thüringenes prinsesse Ranicunda, den neste var gepidenes prinsesse Austringusa. Hans to døtre fra dette ekteskapet, Wisegarda og Walderada (Waltrada), ble gift med merovingerdynastiets konger Teodebert I og Teodebald I Walderada ble for øvrig senere gift med den bayerske hertug Garibald I. hvor hun ble mor til Theodelinda som i tur og orden var gift med begge de senere langobarderkongene Authari og Agilulf.
Wachos tredje hustru var Salinga, datter av herulernes konge. De fikk sønnen Waltari som ble konge da Wacho døde i 539.
Alliansen med merovingerne i Frankerriket og med den østromerske keiseren i Bysants tillot Wacho å bekjempe østgoterne som var svekket etter at Teoderik den store døde i 526. Ved sin død i 539 (eller 540) var Wacho konge i et av de mektigste kongerikene i Sentral-Europa. Riket strakte seg fra Böhmen til Pannonia.
Sønnen Waltari var bare et barn da Wacho døde, og han ble selv drept av den senere kong Audoin etter å ha regjert i bare sju år. Waltaris død ble også slutten på det letingiske dynasti som hadde regjert langobardene i sju generasjoner.
Serrognathus (Lasiodorcus) taurus

Utseende

En middelsstor til stor (hannen 16-64 millimeter), brun til svart, kraftig bygd hjortebille, hannens kjever gjerne nokså rette, lange og slanke og mer eller mindre kraftig forstørrede. Hos alle populasjoner forekommer det lang-kjevede (telodonte) og kort-kjevede hanner. Kroppen er litt flattrykt, hannens hode er svært stort for å gi plass til de store kjevene, hunnen har en mer jevnbred kroppsform. Hannenes kjever er mer eller mindre sagtaggede på innersiden langs omtrent halve lengden. Dekkvingene er ofte brune. Hunnen er mindre enn hannen.

Levevis

Larvene utvikler seg i råtne trestammer, hunnene legger egg i nokså harde, døde trestammer med hvitråte. Arten er regnet som forholdsvis enkel å avle opp i fangenskap

Utbredelse

Arten lever er utbredt i Malaysia, Indonesia øst til Sulawesi, og på Filippinene.
Ealdred

Etymologi

Navneleddet eald har opprinnelse i urgermanske *alða-, «gammel». Den norrøne formen av leddet er aldr. Navneleddet red har opprinnelse i gammelengelske rǣd, «råd». Den norrøne formen av navneleddet er ráð.
Med Israel for fred

Aktiviteter

MIFF driver nettstedet miff.no, som hadde 757 000 besøk i 2016. Miff.no blir oppdatert daglig med nyheter fra Israel og Midtøsten. På nettsiden blir det også publisert faktasjekker på norske medier og politiske kommentarer om forholdet mellom Israel og Norge. I juni 2017 passerte MIFFs Facebook-side 30 000 «likes».
MIFF utgir medlemsavisen Midtøsten i fokus, som er en 24 siders tabloidavis, seks ganger i året. Utgavene tilbake til 1975 er tilgjengelige som PDF-filer.
MIFF har 27 lokalforeninger spredd over hele landet. Lokalforeningene arrangerer åpne informasjonsmøter om Israel-relaterte tema. 
I 2016 og 2017 har MIFF arrangert ungdomsturer til Israel.
I mai 2015 var MIFF med å stifte European Alliance for Israel, hvor Conrad Myrland er styremedlem.
MIFF er en av organisasjonene som står bak aksjonskomiteen Hjelp Jødene Hjem.

Kritikk

I 2013 reagerte Kunnskapsdepartementet på at organisasjonen publiserte et falskt brev som de hevdet kunnskapsministeren hadde sendt ut til alle ansatte. Organisasjonen beklaget i ettertid at Kunnskapsdepartementets logo var misbrukt og påpekte at brevet var satire. 
I 2014 fremsatte TV2-reporter Fredrik Græsvik beskyldninger om at MIFF spredde løgner og personhets om journalister, og mente videre at organisasjonen ikke burde slippe til i det offentlige rom. MIFF svarte med å etterlyse konkrete eksempler på dette.
Universal Media Disc

Universal Media Disc (UMD) er en liten disk som leses optisk, utviklet av Sony for bruk i PlayStation Portable (PSP).
Disken er 64 millimeter i diameter, 4,2 millimeter tykk, og veier 10 gram. De har en lagringskapasitet på 1,8 gigabyte (to-lags) og 900 megabyte på ett-lags.
Disken er kryptert med AES 128.
Geriljagospel

Geriljagospel er et musikkalbum med Onkel Tuka, utgitt i 2006.
Sage Kotsenburg

X Games

Kotsenburg ble nummer to i Vinter-X Games Europa 2010 i øvelsen slopestyle etter Eric Willett. I Vinter-X Games Aspen 2011 ble han nummer tre i øvelsen big air etter Torstein Horgmo and Sébastien Toutant. I Vinter-X Games Aspen 2012 ble han igjen nummer to i slopestyle, denne gang slått av Mark McMorris fra Canada.

Vinter-OL 2014

Kotsenburg deltok i Vinter-OL 2014 i Sotsji i øvelsen slopestyle, hvor han ble nummer åtte i sitt heat i kvalifiseringen, og dermed ikke kvalifiserte seg direkte til finalen, men måtte ut i semifinale. I semifinalen ble han derimot nummer to, og kvalifiserte seg til finalen. I finalen oppnådde Kotsenburg poengsummen 93.50 i sitt første run, noe som skulle vise seg å holde til gull.
Kambarata-demningene

Kambarata-demningene er to kunstige demninger under utbygging i elven Vakhsj i Tadsjikistan. Det er russiske selskaper som  bygger ut demningene, som er igangsatt men ikke ferdigstilte. Kapasiteten for vannkraftproduksjon vil være henholdsvis 360 MW og 1.900 MW
Dette blir to av de fem ferdigstilte og fire uferdige reguleringen i Vaksj-elven.
V system

V system, eller V operating system, er et tidligere mikrokjernebasert distribuert operativsystem som ble utviklet av studenter og ansatte ved Distributed Systems Group ved Stanford University i perioden 1981−1988.
Prosjektet ble ledet av professor David R. Cheriton, som tidligere hadde arbeidet med å utvikle operativsystemene Thoth og Verax.
V system ble brukt til forskning på grafiske brukergrensesnitt. Vindussystemet W ble brukt av operativsystemet, og fikk sitt navn fra det.
Epiglottis

Epiglottis eller strupelokket er en tynn bruskflik som er dekket av en slimhinne som beskytter stemmespalten. Denne er vanligvis oppfelt, men ved svelging felles strupelokket ned slik at væske og mat ikke kan komme ned i luftrøret, men passerer videre til spiserøret. Epiglottis er en av de tre store bruskdelene som utgjør strupehodet.
Epiglottis ble første gang beskrevet av Aristoteles, men dets funksjon ble først definert av Vesalius i 1543. Begrepet ble innført på 1610-tallet fra senlatin, epiglottis, avledet fra greske epiglottis, bokstavelig «(det som er) på tungen» fra epi, «på», + glottis, fra glotta, variant av glossa, «tunge».
Burlövs egnahem

Burlövs egnahem er et tettsted i Burlöv kommune i Skåne län i Sverige. I 2010 hadde tettstedet 554 innbyggere. Det er en samling hus, oppført av enkelte byggfirmaer og privatpersoner fra 1920-tallet og fremover. Begrepet «egnahem» viser til familiehus som er eid av de som bebor det og er et begrep som henger tett sammen med tanken om folkhemmet.
Tettstedet har historisk sett vært en slags utkant til Arlöv. Med den nåværende innrammingen av stedet med to motorveier på den nordre, østre og vestlige siden av byen (E22 og Yttre Ringvägen som møtes i en trafikkmaskin rett nord for tettstedet) og en tett trafikkert landeveg på den sydlige siden har denne forbindelsen blitt fjernet. Området defineres nå som et selvstendig tettsted på grunn av at det er mindre enn 200 meter mellom husene og mer enn 200 innbyggere.
Rio de Janeiro (delstat)

Geografi

Rio de Janeiro er i areal en relativt liten delstat i Brasil. Med en størrelse på om lag 43 700 kvadratkilometer, er den på størrelse med Danmark. Den høyeste fjelltoppen er  Pico das Agulhas Negras (2789 moh) som ligger i fjellområdet Serra da Mantiqueira. De viktigste elvene er Paraíba do Sul, Macaé, Muriaé, Piraí og Rio Grande.
Kyststrekningen sør for delstatshovedstaden omtales som Costa Verde, den grønne kysten, mens kyststrekningen nordøstover kalles Costa do Sol. I delstaten finner man også nasjonalparkene Parque Nacional Serra dos Orgãos, Parque Nacional de Itatiaia og Parque Nacional de Tijuca. Utenfor kysten av Costa Verde finner man øya Ilha Grande som er fredet som en delstatspark.

Historie

Den 1. januar 1502 seilte en portugisisk ekspedisjon ledet av André Conçalves inn Guanabara-bukta. Han trodde at bukta var munningen av en elv og døpte den Rio de Janeiro (Januarelva). Delstaten ble etablert i sin nåværende form i 1975 ved å slå sammen delstaten Guanabara og byen Rio de Janeiro. Frem til da var Niterói delstatshovedstad.

Næringsliv

Rio de Janeiro har en god del kjemisk industri samt olje- og gassindustri. Turisme er også en viktig inntektskilde for delstaten. Rett nord for Angra dos Reis ligger Brasils eneste atomkraftverk. I Campos-bassenget utenfor kysten av Rio de Janeiro produseres 80 % av Brasils oljeproduksjon.

Byer

Noen byer i delstaten er
Angra dos Reis, Mangaratiba, Nilópolis, Niterói, Paraty, Petrópolis.
Boyhood

Om filmen

Boyhood hadde norsk kinopremiere 22. august 2014. Filmen er særlig berømt for at den ble filmet i realtid over en elleveårsperiode fra mai 2002 til oktober 2013.

Handling

Filmen følger den unge gutten Mason mens han vokser opp sammen med sine skilte foreldre og sin eldre søster Samantha. Handlingen strekker seg over tretten år, fra Mason er fem til han er atten, og tar for seg problemer som oppstår i barndommen.
Johan Venegas

Landslaget

Han ble tatt ut i Costa Ricas tropp til VM i fotball 2018 i Russland.
Fjærbarmåler

Utseende

En middelsstor (vingespenn 26 – 31 mm), slank, gulbrun måler, forvingene med brune tverrbånd. Hannen har smalt fjærformede antenner. Forvingen er gulbrun, ved roten og på vingens brede tverrbånd mørkere brun. Tverrbåndet er forholdsvis smalt, omtrent dobbelt så bredt ved vingens forkant som ved bakkanten. Litt foran midten har det en kraftig knekk og en innsnevring, foran dette er det kraftig utvidet. Langs vingens ytterkant er den et smalt, ofte utydelig, hvitt tverrbånd. Bakvingen er silkeaktig hvit, mørkere ved bakhjørnet. Larven er naken, lang og tynn, grønn med smale, lyse lengdestriper.

Levevis

Fjærbarmålerens larver lever på furu (Pinus sylvestris). De voksne målerne har en utstrakt flygetid fra juli til november.

Utbredelse

Arten lever i Europa. I Norge er den funnet nord til den sørlige delen av Nordland.
Okutataragi vannkraftverk

Okutaragi vannkraftverk er et pumpekraftverk i prefekturet Hyōgo i det vestlige Japan nord for Kobe. Det drives med pumpeverk for kraftproduksjon knyttet til elva Tataragi, ei sideelv til Kako-gawa. Installert effekt er om lag 1 240 – 1 932 MW fordelt på seks turbiner, og anlegget stod ferdig i 1975, med utvidelse i år 2000. Det opereres av Kansai Electric Power Company. 
Det øvre reservoaret reguleres av Tataragi-demningen. Høydeforskjellen (hydraulic head) mellom dette og selve kraftstasjonen er 387 – 425 meter.
Puppan te pappa

Puppan te pappa er et musikkalbum utgitt av Rasmus og Verdens Beste Band i 2010. For albumet fikk ensemblet Spellemannprisen 2010 i klassen barneplater.
These Days Do You No Justice

These Days Do You No Justice er et musikkalbum med Jake Ziah, utgitt i 2005. Dette er bandets debutalbum.
Radio Filadelfia (Drammen)

Radio Filadelfia er den største kristne lokalradio i Drammensområdet, inkludert Drammen, Lier, Konnerud og Eikerbygdene. Radio Filadelfia eies av pinsemenighet Filadelfia Drammen.
Radio Filadelfia har et variert program, med stor plass for kristen sang og musikk.
Maserati Ghibli

Maserati Ghibli er flere serier sportsbiler produsert av italienske Maserati fra 1966. Navnet Ghibli er libysk for scirocco, en kraftig vind fra Sahara.
Ghibli I (1966–73) er en to-seter coupe laget i om lag 1 300 eksemplarer, hvorav 125 var uten tak.  Bilen ble tegnet av Giorgetto Giugiaro (født 1938) fra designbyrået Ghia. Motoren på 4.7 eller 4.9 liter ga om lag 300 hestekrefter.  Den ble i 1973 etterfulgt av Maserati Khamsin.
Ghibli II (1992–97) er en to-dørs fireseters coupe tegnet av Marcello Gandini med utseende nær identisk med Maserati Shamal (1989–96). Ghibli II var også en etterfølger av  Maserati Biturbo, kom med 2.0 V6 på 306 hk (kun solgt i Europa) og 2.8 V6 på 284 hk. Bilen ble laget i om lag 2 300 eksemplarer, derav den kraftige Ghibli Cup og den blåe Ghibli Primatist som feiret fartsrekorden fra 1996 med raserbåten Primatist. Ghibli II ble i 1997 erstattet med den noe større Maserati 3200 GT.
Ghibli III (2013–) er en fire-dørs sedan med V8 bensin- eller V6 dieselmotor, 8-trinns automat fra tyske ZF og firehjulsdrift som tilvalg. Den er noe kortere enn den samtidige Maserati Quattroporte (serie VI), og tegnet av Fiats Lorenzo Ramaciotti og Maserati sin Marco Tencone.
Mexicoscylus

Utseende

Middelsstore, lange og slanke, matte, brunlige trebukker, kroppen med en lys stripe langs ytterkanten. Antennene er omtrent så lange som kroppen. Pronotum er sylindrisk, forholdsvis smalt. Dekkvingene er jevnbrede til noe avsmalnende bakover.

Utbredelse

Artene er utbredt i Mexico og Costa Rica.
Hugh Robert Mill

Biografi

Han ble uteksaminert fra University of Edinburgh i 1883. I 1892 ble han utnevnt til bibliotekar i Royal Geographical Society i London, en stilling han besatt i den perioden selskapet involverte seg i de ledende britiske ekspedisjonene i «den heroiske tidsalder for antarktiske utforskninger». Han var en fortrolig venn av Scott og Shackleton, men spesielt av William Speirs Bruce som ledet Scotia-ekspedisjonen fra 1902 til 1904. Han utløste Bruces overgang fra medisin til polarforskning ved å anbefale ham til Dundee-ekspedisjonen 1892–93 til Anarktis samt til ekspedisjoner til Arktis. I 1923 publiserte han den første omfattende biografien om Shackleton.
Mill er minnet gjennom oppkalling av Millsbreen, en sidebre til Beardmorebreen.
Boksing under Sommer-OL 2012 – Lett fluevekt menn

Format

Som alle olympiske bokseturneringer vil dette bli en enkel elimineringsturnering. 
Denne øvelsen vil ha 26 utøvere, som har kvalifisert seg via forskjellige kvalifiseringer, blant annet VM i boksing 2011. Siden det er færre enn 32 utøver med, vil enkelte boksere gå direkte til andre runde, og slippe og bokse den innledende runden. Begge utøvere som taper semifinalen vil motta bronsemedalje, slik at ingen boksere vil konkurrere etter et tap.
Sauvagesinella

Levevis

Billene er ikke flygedyktige, larvene utvikler seg trolig på møkk. De har blitt funnet i skogkanter, på heier og i kanten av sumper.

Utbredelse

Slekten er bare kjent fra delstaten Western Australia.
Karl H. von Wiegand

Karriere fra 1911

Von Wiegand arbeidet fra 1911 til 1917 for United Press International og fra 1917 for Hearsts aviser.
Wiegand var den første reporter fra USA som fikk intervju med den tyske kronprins Wilhelm. Dette intervjuet var også det første utenlandske intervju gitt av en tysk adelig familie siden utbruddet av første verdenskrig.
Wiegand var far til journalisten Charmion von Wiegand, (også ansatt i Hearsts aviser). Hun var også kjent som abstrakt kunster.

Karriere i mellomkrigstiden

Han var en av Hearst Press' reportere, det var i det minste to ombord i Graf Zeppelin under jordomflyvnigen, foruten en av Hearsts fotografer. Den andre reporteren var hans vanlige følgesvenn Lady Drummond-Hay. Wiegand var den første amerikanske journalist som fikk et intervju med Hitler, han møtte ham første gang i München i 1921, ennå mens Hitler bare var en misfornøyd soldat fra første verdenskrig. Han var en av de første journalister som tok Hitler på alvor, intervjuet ble trykket 12. november 1922, et år før det famøse og kjente ølkjellerkuppet. Som sådan var Wiegand den første til å gjøre Hitler kjent overfor amerikanerne. Han omtalte ham som den «tyske Mussolini», og var alvorlig bekymret for hans popularitet og skrev: «Fascismens skygge ligger over Tyskland. Ennå er den bare en skygge, men den vil trenge seg inn i hver tyskers kjøtt og blod. Om den tyske Mussolinis ånd vil trenge inn i tyskerne er avhengig av flere ting». Han la vekt på kvalitetene til «en mann av folket», hans karisma og hans besettende evner som folketaler. Han beskrev ham som en potensiell stor leder og skrev «Hitler er den fødte leder. Om det er for en liten forening eller en stor bevegelse, det vil bare fremtiden vise.»

Andre verdenskrig og årene etter

En måned etter at Tyskland invaderte Frankrike i andre verdenskrig sikret Karl seg et intervju med Hitler og trykte sin beretning: «Europe for the Europeans: Adolf Hitler om den internasjonale situasjon under krigen i Frankrike»; et intervju som Karl v. Wiegand fikk i Hitlers hovedkvarter 11. juni 1940.
Senere ble Lady Drummond-Hay og Karl von Wiegand internert i en japansk leir i Manila på Filippinene. Da de ble satt fri i 1945, var hun svært syk. De returnerte til USA, men under oppholdet i New York døde Lady Grace Drummond-Hay etter blodpropp på Lexington Hotel. Etter hennes kremasjon bragte Karl hennes aske tilbake til Storbritannia.
Han døde av lungebetennelse i Zürich, 86 år gammel.
Den gode dinosaur

Handling

Hva hadde skjedd hvis asteroiden som endret jordkloden for alltid misset planeten totalt og dinosaurene aldri døde ut? Dette spørsmålet stilles i denne filmen, hvor en apatosaurus ved navn Arlo får en usannsynlig menneskevenn. Mens han reiser gjennom et røft og mystisk landskap, lærer Arlo kraften det er å konfrontere frykten sin, og dermed oppdager han virkelig er kapabel til.
Navlebeskuer

Navlebeskuer er et uttrykk som henviser til en særdeles selvopptatt person, en som er opptatt av sin egen navle og lite annet. Uttrykket har sin opprinnelse fra en omtale av munker som på 1300-tallet levde i et kloster på det hellige fjell Athos i det nordøstlige Hellas. Munkene, som ble kalt hesykaster (av gr. hesykos, stille), mente at de ved å stirre på sin egen navle kunne flykte fra den sansede verden og få se det guddommelige lys. Dette var en beskrivelse påført de utenfra av meningsmotstanderen Barlaam fra Kalabria, som på grunn av munkenes psykosomatiske bønneteknikk kalte de ‘omphalopsychoi’, - de som har sjelen sin i navelen.
Aleksej Berezutskij

Landslaget

12. februar 2003 fikk han sin første landskamp for Russland.
Han ble tatt ut til Fotball-EM 2012 i Polen og Ukraina.
Han ble tatt ut i Russlands EM-tropp til EM i Frankrike 2016.
I Have Dreamed

«I Have Dreamed» er en amerikansk sang fra Rodgers' og Hammersteins musikal The King and I (1951). I den originale Broadway-oppsetningen ble den framført av Doretta Morrow and Larry Douglas i rollene som Tuptim og Lun Tha.
Den har siden blitt en standardsang, med mange artister som har gjort innspillinger av den. Melodien har blitt anklaget for å ha likheter med Alfred Newmans «The Hill of the Brilliant Green Jade», fra filmen The Keys of the Kingdom (1944) med Gregory Peck i hovedrollen,  selv om bare syv noter er de samme.
I musikalen synger rollefigurene Lun Tha og Tuptim over hvordan de har drømt om at deres ekte kjærlighet blomstrer, mens de forbereder seg på å flykte fra kongens pallast. Dette er i kontrast til den [subdued] stemningen i sangen «We Kiss in a Shadow», da de frykter at kongen vil få vite om deres kjærlighet.
«I Have Dreamed» ble tilføyd under musikalens prøveoppsetninger utenbys. Sangen ble innspilt til soundtracket fra filmatiseringen i 1956, men ingen opptak ble filmet hvor «I Have Dreamed» ble framført, bare som ledsagende musikk forut for «We Kiss in a Shadow»-sekvensen. «I Have Dreamed» er derimot med på soundtrackalbumet.
Regierungsbezirk Wiesbaden

Regierungsbezirk Wiesbaden var en Regierungsbezirk i den prøyssiske provinsen Hessen-Kassel og deretter en av tre Regierungsbezirke i den tyske delstaten Hessen. Forvaltningsenheten eksisterte fra 1867 til 1968 og hadde sitt sete i Wiesbaden.